สลากฯมั่นใจเปิดจองซื้อระบบไม่ล่ม
สลากฯมั่นใจเปิดจองซื้อระบบไม่ล่ม ย้ำมาก่อนได้ก่อน เชื่อรายเก่าแห่ทิ้งโควตา
22 ก.ย. 2558

สลากฯมั่นใจเปิดจองซื้อระบบไม่ล่ม ย้ำมาก่อนได้ก่อน เชื่อรายเก่าแห่ทิ้งโควตา
พล.ต.อภิรัชต์ คงสมพงษ์ ประธานกรรมการสลากกินแบ่งรัฐบาล เปิดเผยภายหลังร่วมกับผู้แทนจากธนาคารแห่งประเทศไทย (ธปท.) ดูงานระบบการซื้อและจองล่วงหน้าสลากที่ธนาคารกรุงไทย ว่า เชื่อมั่นว่าการเปิดรับจอง-ซื้อที่จะเริ่มในวันที่ 3-7 ต.ค.นี้ จะโปร่งใสและไม่มีปัญหาระบบล่ม ไม่ว่าจะมียอดจองเข้ามาเป็นจำนวนมากก็ตาม เบื้องต้นจะมียอดที่เปิดให้ซื้อในวันที่ 3 ต.ค.ประมาณ 1 ล้านฉบับ และมั่นใจว่าการเปิดเสรีสลากจะมีผู้คืนสลากเพิ่ม เพียงแต่ยังไม่แสดงตัว 
“การเปิดจองสลากส่วนที่ซื้อไม่ทันในวันที่ 3 ต.ค.นี้ จะพิมพ์เพิ่มเต็มขีดความสามารถอีก 26 ล้านฉบับ หรือ 13 ล้านฉบับคู่ ซึ่งเชื่อว่าจะเพียงพอ และควบคุมราคาไม่ให้เกิน 80 บาทได้ นี่คือเฟสแรกที่ดำเนินการ แต่หากทำไปแล้วยังมีคนขายเกินราคาอยู่ มาตรการในเฟสต่อไป จะใช้มาตรา 44 เข้าจัดการเต็มที่ หากพบจะมีโทษติดคุก 1 เดือน ปรับ 1 หมื่นบาทแน่นอน ซึ่งที่ผ่านมาอะลุ่มอล่วยมากแล้ว” พล.ต.อภิรัชต์ กล่าว
นายทรงพล ชีวะปัญญาโรจน์ รองกรรมการผู้จัดการใหญ่ ธนาคารกรุงไทย กล่าวว่า ระบบจะรองรับผู้ที่ยื่นซื้อแบบมาก่อนได้ก่อนซึ่งตรวจสอบได้ ทุกยอดจำหน่าย 1 หมื่นเล่ม ธนาคารจะส่งเอสเอ็มเอสไปแจ้งและรับสลากที่ไปรษณีย์ที่จะจัดส่งให้ภายใน 3 วัน ส่วนที่รายที่ซื้อไม่ทัน ก็จะโอนไปอยู่ในยอดจองงวดต่อไป